Chay aypa runakuna chay urkupi kiparirkansapa puñunankunapa.
Kayantin diya yacharkansapa chay sukllalla tiyak kanowapi ñukaykuna Jesuspa disipulunkuna chimbashkaynikunata.
Yacharkansapa Jesus mana ñukaykunawan rishkanta.
Chay runakuna Jesusta maskashpa mana tarirkansapachu.
Chaypina Tiberias llaktamanta suk runakuna kanowankunapi chayarkansapa maypicha Jesus pankunata karashkankunapi.
Mana ni Jesusta nima disipulunkunata chaypi tarishpankuna chay kanowakunapi tukuy chay runakunaka chimbarkansapa Kapernaum llaktapi Jesusta maskak.
Chashna chay maskak runakuna chimbashpankuna Jesusta tarirkansapa.
Tarishpankuna tapurkansapa:
—Maestru ¿aykapití kaypika chayamushkanki?
Chaypina Jesuska willarkansapa:
—Mash uyariwaychi.
Ñuka panta karaptini kankuna mikushkankichi saksanaykichikaman.
Kashkan mikunayashpaykichilla ñukata maskawaykankichi.
Mana nima entiendishkankichichu imapami chay almirana milagruta rurashkani nishpa.
Ama tukuk mikunallata maskashpa sukaman turbakuychichu.
Ñukapa yachachikunaynika iden allima mikunashinami.
Chayllata ashwanta munaychi Tata Dioswan mana tukuyniyukta kawsanaykichipa.
Tatayni Dioska kachamuwashka milagrukunata ruranaynipa tukuy runakuna yachanankunapa paypa wambran kanaynita.
Chaypina chay runakunaka Jesusta tapurkansapa:
—Ñukaykuna Tata Dios munashkan layata rurashpa kawsanaynikunapa ¿imatatí rurashasapa?
Chashna tapuptinkuna Jesuska willarkansapa:
—Tatayni Dios ñukataka kachamuwashka kankunata yachachinaynipasapa.
Chayraykumi munan ñukata kreyiwashpa kawsanaykichipa.
Chaypina chay runakunaka Jesustaka willarkansapa:
—¿Kan ima milagrutatí yachanki rurayta?
Kawachiwaysapa almirana laya milagruta.
Chayta kawashpaynikunara yachashasapa Tata Dios kachamushushkanta.
Chay ñawpa chunlla chakidu pampapi tukuy diya awilunchikuna aypa pankunata mikurkansapa.
Tata Diospa killkadunpi willawanchisapa payka sielumanta panta kachamurkan mikunankunapa.
Chashna willaptinkuna Jesuska willarkansapa:
—Mash uyariwaychi.
Manami Moiseschu sielumanta pantaka karashushkankichi.
Tatayni Diosmi sielumanta alli mikunata kachamushunkichi.
Tata Dios ñukata kachamuwaptin sielumanta urayamushkani runakunata kawsachinaynipasapa.
Chashna Jesus willaptinkuna paykunaka mañarkansapa:
—Señor,
tukuy tiempu chay laya mikunata kuwaysapa.
Chashna chay runakuna mikunata mañaptinkunana Jesuska willarkansapa:
—Ñukaka kawsachikuk mikunaykichishinami kani.
Kankuna tukuy shunku kreyiwaptikichika iden alli mikunaykichishinami kani.
Ñukaman shamushpaykichi manana kutin yarkankichinachu.
Ñukata kreyiwashpaykichi manana kutin yakunayankichinachu.
Kashkan willaykichi.
Kankunaka kawashpaykichipish mana kreyiwanayankichichu.
Tukuy Tata Dios kuwashkan runakuna munawashpankuna ñukaman shamunkasapa.
Paykunataka chaskishasapa.
Mana niman suk shamukkunata karkushasapachu.
Sielumanta shamushkani kachamuwak Tatayni Diospa munananllata ruranaynipa.
Manami shamushkanichu kikinipa munanaynita rurak.
Sielumanta kachamuwak Tatayni munan tukuy ñukata kuwashkan runakunata allita kuydanaynipasapa ama niman suk ñukamanta ashunankunapa.
Payka munan kay allpa tukunan diya tukuy paykunata kawsachimunaynipasapa.
Tatayni Dios munan tukuy runakuna ñuka wambranta tukuy shunku kuyawashpa kreyiwanankunapa.
Chaypina kay allpa kullunan diya tukuy kreyiwak runakunata kawsachimushasapa Tata Dioswan mana tukuyniyukta kawsanankunapa.
Chashna Jesus yachachikuptinna chay judiyu runakuna sukaman piñakurkansapa.
Mana munarkansapachu Jesus willanankunapa sielumanta mikunankunashina kananta.
Paykunapura parlanakurkansapa:
—¿Manachu kay runaka Josepa wambran?
Ñukanchikunaka tatanta mamanta allita riksinchisapa.
¿Imapatí riman sielumanta shamushkanta?
Chashna parlanakuptinkuna Jesuska willarkansapa:
—Ama piñakushpa yuyawaychichu.
Mana ni pi atipanmanchu kreyiwayta kachamuwak Tatayni mana yanapaptin.
Chaymanta kay allpa tukunan diya tukuy kreyiwak runakunata kawsachimushasapa.
Ñawpa alli yachachikuk runakuna killkarkansapa:
“Tata Dios tukuy runakunata yachachinkasapa.”
Chayrayku tukuy Tata Diosta kreyik runakuna tukuy paypa yachachikushkanta yachakuk runakuna ñukatapish kreyiwankasapa.
Mana niman suk runa Tatayni Diosta kawashkachu.
Ñukallami paymanta shamushka kashpayni paytaka allita kawashkani.
Mash allita uyariwaychi.
Kankuna ñukata allita kreyiwashpaykichi Tatayni Dioswanmi mana tukuyniyukta kawsankichi.
Ñukaka kawsachishuknikichi mikunaykichishinami kani.
Chay chunlla chakidu pampapi ñawpa awiluykichika Tata Dios kachamushkan pankunata mikushpankunapish wañurkansapa.
Ñuka yachachiykichi chikan laya sielumanta urayamushkan mikunaykichita.
Chay mikunata mikuk runakuna mana tukuyniyukta kawsankasapa.
Ñukaka sielumanta urayamushka kawsachikuk mikunashinami kani.
Wañusha runakunata kawsachimunaynipasapa.
Chashna wañushpayni kuerpuynita kuykichi alli mikunaykichishina kanaynipa.
Ñukata kreyiwashpaykichi mikuwakshina kankichi.
Chashna kreyiwashpa kawsashpaykichika mana tukuyniyukta kawsankichi.
Chashna Jesus yachachikuptin chay awtoridar runakuna mana entiendishpa sukwan sukwan ayninakurkansapa:
—¿Imashnatí kuerpunta kuwanchisapa mikunanchikunapa?
Chaypina Jesuska willarkansapa:
—Mash allita uyariwaychi.
Ñuka Tata Diosmanta shamudu runa kaptini kankuna kreyiwashpa kawsanaykichi tiyan.
Kreyiwashpa kawsashpaykichi kuerpuynita mikukshina yawarninita upyakshina kankichi.
Mana kuerpuynita mikushpaykichika mana yawarninita upyashpaykichika manami Tata Dioswanchu kawsankichi.
Kuerpuynita mikushpaykichika yawarninita upyashpaykichika mana tukuyniyukta kawsankichi.
Kay allpa kullunan diya ñukami kawsachimushkaykichi.
Kuerpuynika deveras kawsachikuk mikunashinami.
Yawarninika deveras kawsachikuk upyanashinami.
Kankuna kuerpuynita mikushpaykichi yawarninita upyashpaykichi shunkuykichipi chaskiwankichi.
Chashna chaskiwashpaykichi ñukawan paktanakushpa kawsankichi.
Ñukapish kankunawan paktanakushpa kawsani.
Kachamuwak Tatayni Dios kawsachikuk kashpa ñukata kawsachiwan.
Tata Dios kawsachiwaptin ñukapish kreyiwak mikuwak runakunata kawsachini.
Yachachiykichi ñuka sielumanta urayamushkaynita mikunaykichishina kanaynipa.
Ñawpa awiluykichi Tata Dios karashkan pankunata mikushpankunapish wañurkansapa.
Ñuka sielumanta shamudu mikunaykichi kaptini tukuy kreyiwak runakuna mana tukuyniyukta kawsankasapa.
Jesuska tukuy chayta yachachikurkan Kapernaum llaktapi tantanakunankuna wasipi.
Chashna Jesus yachachikuptinna chay katik runakunaka willanakurkansapa:
—Kay runapa yachachikunanka mana munanapa layami.
¿Pití atipanman kasuyta?
Jesus willanakushkankunata yachashpa tapurkansapa:
—Ariya ¿kay yachachikunaynika rabyachishunkichichu?
¿Imatatí rimankichiman kawawashpaykichi sieluman kutiptini?
Tata Diospa Espiritun kawsachishunkichi Tata Dioswan kawsanaykichipa.
Kikikichilla mana atipankichichu Tata Dioswan kawsayta.
Chayrayku rimanaynita kreyishpaykichi Tata Dioswan kawsankichi.
Allita yachachikuptinipish kankunamanta sukmi mana kreyiwanchu.
Chayrayku willashkaykichina mana Tata Dios yanapashuptikichika mana niman suk kankuna atipankichimanchu ñukata kreyiwashpa kawsayta.
Jesus chayta willarkansapa kallarinanmantapacha allita yachashpa pikunami payta mana kreyinkasapa nishpa.
Chaymanta yacharkan pimi rantikunka chiknik runakuna wañuchinankunapa.
Chay diyamantapacha aypa katik runakuna manana katirkansapanachu.
Chayrayku Jesuska ñukaykuna chunka ishkay disipulunkunata tapuwarkansapa:
—¿Kankunapish sakiwanayankichichu?
Chashna tapuwaptinkuna Simon Pedruka willarkan:
—Maestru ¿pitatí katiymansapa?
Kanllami yachachiwankisapa imashnami Tata Dioswan mana tukuyniyukta kawsashasapa nishpa.
Ñukaykunaka rimanaykita kreyishpaynikuna yachanisapa Tata Dios akllashuptiki allpaman shamushkaykita.
Chaypina Jesuska ayniwarkansapa:
—Ñukaka kankunata akllashkaykichimi chunka ishkay disipuluynikuna kanaykichipa.
Kankunata akllashka kaptinipish kankunamanta sukmi supayta kasushpa kawsan.
Chashna rimashpa Jesuska rimaykarkan Simon Iskariotepa wambran Judaspa.
Judas Jesuspa disipulun kaykashpapish payta rantikurkan chiknik runakuna wañuchinankunapa.